Борсэ Астемыр и дыжьын медаль
Шэджэм къалэм Олимп резервхэр щагъэхьэзыр и сабий-ныбжьыщIэ спорт школым и гъэсэн Борсэ Астемыр Къэрэшей-Шэрджэсым и Теберда къалэм щекIуэкIа кикбоксингымкIэ Урысей чемпионатым дыжьын медалыр къыщихьащ.
УФ-м спортымкIэ щIыхь зиIэ и мастер, Европэм, дуней псом тIэунейрэ я чемпион Борсэ Астемыр етIуанэ увыпIэм зэрыфIэмыкIыфам и щхьэусыгъуэу къалъытэ ар кг 54-рэ хьэлъагъ зиIэ гупым хэкIыу, кг 57-рэ хъухэм зэрахыхьар. Спортсменым и гъэсакIуэхэм къызэралъытэмкIэ, ипэжыпIэкIэ аращ абы кIэух зэIущIэр къыщIимыхьыфар.
Олимп резервхэр щагъэхьэзыр сабий-ныбжьыщIэ спорт школым и унафэщI КIэдыкIуей Руслан и фIэщ мэхъу Борсэ Астемыр текIуэныгъэщIэхэм куэдрэ дызэрыпимыгъэплъэнур, абыкIэ дызэригъэгуфIэнур. Мыгувэу спортсмен цIэрыIуэр хэтынущ дуней псом, Европэм и чемпионатхэм кIуэнухэр къыхэхынымкIэ зыгъэсэныгъэхэм.
Мэремкъул Динарэ.
